CELEX: 32012D0706(02)
Language: lt
Date: 1341273600000
Title: 2012 m. liepos 3 d. Komisijos sprendimas, sukurti ES PVM forumą

6.7.2012   
            
            
               LT
            
            
               Europos Sąjungos oficialusis leidinys
            
            
               C 198/4
            
         KOMISIJOS SPRENDIMAS
   2012 m. liepos 3 d.
   sukurti ES PVM forumą
   2012/C 198/05
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               savo 2008 m. gruodžio mėn. komunikate (1) Komisija pateikė trumpalaikį kovos su sukčiavimu pridėtinės vertės mokesčiu (PVM) veiksmų planą. Jame taip pat pasiūlyta apsvarstyti ilgesnės trukmės laikotarpio priemones, kuriomis būtų atsižvelgta į technologijų raidą ir naujas prievolių vykdymo bei stebėsenos strategijas ir kurių bendras tikslas – sumažinti mokesčių administratorių dalyvavimą ir verslui tenkančią administracinę naštą;
            
         
               (2)
            
            
               be to, atsižvelgdama į svarbų mokesčių mokėtojų vaidmenį užtikrinant PVM sistemos veikimą ir į tai, kad jų santykiai su mokesčių administratoriais turėtų būti grindžiami pasitikėjimu, taip pat kad šie veiksniai galėtų turėti didelį poveikį sistemos administravimo sąnaudoms, Komisija pasiūlė parengti naują metodą, pagrįstą savanorišku prievolių vykdymu, rizikos vertinimu ir stebėsena. Rengiant šį metodą ir svarstant ilgesnio laikotarpio strategiją verslo atstovų paprašyta pasidalyti praktine patirtimi;
            
         
               (3)
            
            
               2010 m. kovo mėn. sukurta Verslo ekspertų grupė sklandaus PVM sistemos ES veikimo užtikrinimo klausimais (toliau – Verslo ekspertų grupė PVM klausimais (VEG)), kuri ES lygmeniu turi svarstyti aktualias praktines valstybėse narėse įgyvendinamos PVM sistemos valdymo problemas, taip pat siūlyti galimus administracinės naštos mažinimo sprendimus;
            
         
               (4)
            
            
               2011 m. vasario 23 d. valstybės narės sutarė sukurti naują ad hoc ekspertų grupę, vadinamą „mokesčių administratorių dialogo platformą“ (MADP). Smarkiai pasikeitus verslo aplinkai kai kurios valstybės narės parengė į klientus orientuotą verslo strategiją, kuria atsižvelgiama į įvairius skirtingų grupių mokesčių mokėtojų/klientų poreikius, jų elgesį ir sunkumus, kuriuos jie patiria bendraudami su mokesčių administratoriais, apimančius ir klausimus, kurie fiziniam asmeniui kyla pildant mokesčių deklaraciją, ir didelės įmonės poreikius. Šia priemone buvo siekiama sudaryti vienodas sąlygas prievoles vykdantiems verslo subjektams sąžiningiau konkuruoti, o mokesčių administratoriams suteikta galimybių paskirstyti išteklius siekiant veiksmingiau kovoti su sukčiavimu;
            
         
               (5)
            
            
               abi ekspertų grupės sukurtos, kad būtų pasirengta vykdyti mokesčių administratorių ir verslo ekspertų dialogą naujame ES lygmens forume;
            
         
               (6)
            
            
               pagal Komisijos komunikatą dėl PVM ateities „Paprastesnės, patikimesnės bei veiksmingesnės PVM sistemos kūrimas ir pritaikymas prie bendrosios rinkos“ (2), siekiant pagerinti PVM valdymą ES lygmeniu, suinteresuotosios šalys pasisakė ir už ryšių kanalo ES lygmeniu sukūrimą, kad mokesčių administratoriai, Komisija ir verslo atstovai galėtų keistis nuomonėmis praktiniais PVM administravimo klausimais;
            
         
               (7)
            
            
               nustačius abiejų šalių geriausią patirtį, būtų galima supaprastinti PVM sistemos valdymą, mažinant prievolių vykdymo sąnaudas ir kartu užtikrinant PVM pajamas. Todėl tikslinga sukurti ES PVM forumą (kuriame dalyvaus valstybės narės ir suinteresuotosios šalys ir kuriam pirmininkaus Komisija) ir nustatyti jo užduotis bei struktūrą;
            
         
               (8)
            
            
               ES PVM forumas yra struktūrizuota dialogo platforma, kurios paskirtis – pagerinti verslo subjektų ir mokesčių administratorių santykius, kad būtų užtikrintos sklandesnio dabartinės ES PVM sistemos veikimo sąlygos ir sumažintos abiem šalims tenkančios sąnaudos bei administracinė našta. Forume bus aptariamos realios PVM sistemos valdymo praktinės problemos ir siūlomi galimi sprendimai;
            
         
               (9)
            
            
               forumui turėtų pirmininkauti Komisija ir jame turėtų dalyvauti valstybių narių mokesčių administratoriai ir verslo arba mokesčių ekspertų organizacijos; valstybių narių mokesčių administratoriai ir organizacijos paskirs savo atstovus;
            
         
               (10)
            
            
               reikėtų nustatyti forumo nariams taikomas informacijos atskleidimo taisykles, nepažeidžiant Komisijos saugumo taisyklių, išdėstytų Komisijos sprendimo 2001/844/EB, EAPB, Euratomas (3) priede;
            
         
               (11)
            
            
               asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (4),
            
         PRIĖMĖ ŠĮ SPRENDIMĄ:
   1 straipsnis
   Dalykas
   Šiuo sprendimu sukuriama ES PVM forumo ekspertų grupė (toliau – forumas).
   2 straipsnis
   Užduotys
   Forumo užduotys:
   
               a)
            
            
               sukurti platformą, kurioje verslo ir nacionalinių mokesčių administratorių ekspertai galės neoficialiai aptarti mokesčių administravimo PVM srityje problemas, kurios abiem šalims dabar kyla tarpvalstybinėje aplinkoje;
            
         
               b)
            
            
               aptarti mokesčių administratorių ir verslo ekspertų pateiktą praktinę informaciją ir parengti galimus sprendimus, kaip veiksmingiau valdyti dabartinę PVM sistemą, be kita ko, kovoti su sukčiavimu, atsižvelgiant į abiejų šalių interesus siekiant užtikrinti sklandesnį dabartinės PVM sistemos veikimą;
            
         
               c)
            
            
               padėti Komisijai skatinti taikyti gerąją patirtį, įskaitant IT naudojimą, kuri galėtų padėti užtikrinti veiksmingesnę, saugią, teisingesnę ir ekonomiškai efektyvią PVM sistemą, atsižvelgiant į abiejų šalių interesus;
            
         
               d)
            
            
               prireikus bendradarbiauti su kitomis atitinkamomis įstaigomis arba komitetais, atsakingais už PVM ir administracinį bendradarbiavimą mokesčių srityje.
            
         3 straipsnis
   Konsultavimasis
   Komisija gali konsultuotis su forumu visais su mokesčių administravimu PVM srityje susijusiais klausimais.
   4 straipsnis
   Narystė ir narių skyrimas
   1.   Forumą sudaro ne daugiau kaip 45 nariai.
   2.   Šį forumą sudaro:
   
               a)
            
            
               po vieną kiekvienos valstybės narės atstovą;
            
         
               b)
            
            
               ne daugiau kaip 15 verslo arba mokesčių ekspertų organizacijų atstovai.
            
         3.   Kiekvienos valstybės narės mokesčių administratoriai paskiria vieną atstovą, parinktą iš pareigūnų, atsakingų už mokesčių administravimo klausimus, prievolių vykdymą ir paslaugas naudotojams, susijusius su PVM Europos mastu.
   4.   Mokesčių ir muitų sąjungos generalinio direktorato generalinis direktorius paskiria 4 straipsnio 2 dalies b punkte nurodytas paraiškas pateikusias organizacijas, turinčias kompetencijos 2 straipsnyje nurodytų sričių klausimais.
   5.   Organizacijos paskiria vieną atstovą ir pakaitinį narį, kuris pakeičia nedalyvaujantį ar savo pareigų negalintį eiti atstovą. Mokesčių ir muitų sąjungos generalinio direktorato generalinis direktorius gali atmesti organizacijos siūlomo atstovo arba pakaitinio nario kandidatūrą remdamasis tuo, kad jie neatitinka kvietime teikti paraiškas nurodytų reikalavimų. Tokiu atveju atitinkamos organizacijos prašoma paskirti kitą atstovą arba kitą pakaitinį narį.
   6.   Pakaitiniai nariai skiriami laikantis tų pačių sąlygų, kaip ir skiriant nuolatinius narius; pakaitiniai nariai automatiškai pakeičia nedalyvaujančius ar savo pareigų negalinčius eiti narius.
   7.   Organizacijos skiriamos trejiems metams, nebent jos yra pakeičiamos arba pašalinamos pagal šio straipsnio 9 dalį. Jų kadencija gali būti pratęsta joms pateikus paraiškas.
   8.   Narystės kriterijus atitinkančias, tačiau nepaskirtas organizacijas galima įtraukti į rezervo sąrašą, kuris galioja trejus metus ir kuriuo Komisija gali naudotis pakeisdama narius.
   9.   4 straipsnio 2 dalies b punkte nurodytos organizacijos arba jų atstovai gali būti pakeisti arba pašalinti nepasibaigus kadencijai bet kuriuo iš šių atvejų:
   
               a)
            
            
               kai organizacija arba jos atstovas nebegali veiksmingai dalyvauti forumo svarstymuose;
            
         
               b)
            
            
               kai organizacija arba jos atstovas nesilaiko Sutarties dėl Europos Sąjungos veikimo 339 straipsnyje nustatytos sąlygos;
            
         
               c)
            
            
               kai organizacija arba jos atstovas nėra nepriklausomi nuo bet kokios išorinės įtakos;
            
         
               d)
            
            
               kai organizacija arba jos atstovas laiku nepranešė Komisijai apie interesų konfliktą;
            
         
               e)
            
            
               kai organizacija arba jos atstovas atsistatydina;
            
         
               f)
            
            
               kai to reikėtų, kad būtų vienodai atstovaujama atitinkamoms veiklos ir interesų sritims.
            
         Mokesčių ir muitų sąjungos generalinio direktorato generalinis direktorius gali paprašyti organizacijos paskirti kitą atstovą arba kitą pakaitinį narį remdamasis viena ar daugiau šio straipsnio 9 dalyje nustatytų sąlygų.
   10.   Organizacijų pavadinimai ir jų atstovų pavardės skelbiamos Komisijos ekspertų grupių ir kitų panašių subjektų registre (toliau – registras) ir specialioje interneto svetainėje.
   11.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Veikla
   1.   Forumui pirmininkauja Komisijos atstovas.
   2.   Komisijos tarnyboms sutikus, specifiniams klausimams nagrinėti pagal forumo nustatytas veiklos sąlygas gali būti sudaryti pogrupiai. Tokie pogrupiai panaikinami, kai tik įvykdo jiems pavestas užduotis.
   3.   Ad hoc pagrindu pirmininkas gali kviesti forumo arba pogrupio darbe dalyvauti forumui nepriklausančius ekspertus, turinčius reikiamos kompetencijos kuriuo nors darbotvarkės klausimu. Be to, fiziniams asmenims arba organizacijoms (kaip apibrėžta ekspertų grupių horizontaliųjų taisyklių 8 taisyklės 3 dalyje (5)) ir šalims kandidatėms pirmininkas gali suteikti stebėtojo statusą. Pirmiausia dalyvauti stebėtojų teisėmis gali būti pakviesti narystės siekiančių šalių ir tarptautinių organizacijų atstovai.
   4.   Nariai ir jų atstovai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatyto įpareigojimo išlaikyti profesinę paslaptį, taip pat Komisijos saugumo taisyklių dėl ES įslaptintos informacijos apsaugos, nustatytų Sprendimo 2001/844/EB, EAPB, Euratomas, priede. Jeigu jie nesilaiko šių įpareigojimų, Komisija gali imtis visų tinkamų priemonių.
   5.   Forumo ir jo pogrupių posėdžiai iš esmės rengiami Komisijos patalpose. Komisija teikia sekretoriato paslaugas. Forumo ir jo pogrupių posėdžiuose gali dalyvauti kiti suinteresuoti Komisijos pareigūnai.
   6.   Remdamasis standartinėmis ekspertų grupių darbo tvarkos taisyklėmis, forumas priima savo darbo tvarkos taisykles.
   7.   Komisija skelbia aktualius dokumentus apie forumo vykdomą veiklą – tą informaciją įtraukia į registrą arba registre pateikia nuorodą į specialią interneto svetainę. Dokumentas neskelbiamas, jeigu jį atskleidus būtų pakenkta viešajam arba privačiajam interesui, kaip apibrėžta Reglamento (EB) Nr. 1049/2001 (6) 4 straipsnyje.
   6 straipsnis
   Posėdžių išlaidos
   1.   Forumo veikloje dalyvaujantiems asmenims už jų teikiamas paslaugas neatlyginama.
   2.   Forumo veikloje dalyvaujančių asmenų patirtas kelionės ir prireikus pragyvenimo išlaidas atlygina Komisija pagal Komisijoje galiojančias nuostatas.
   3.   Tos išlaidos atlyginamos neviršijant pagal metinę išteklių skyrimo procedūrą skirtų asignavimų.
   7 straipsnis
   Taikymas
   Šis sprendimas taikomas iki 2018 m. rugsėjo 30 d.
   
      Priimta Briuselyje 2012 m. liepos 3 d.
      
         
            Komisijos vardu
         
         Algirdas ŠEMETA
         
            Komisijos narys
         
      
   
   
      (1)  2008 m. gruodžio 1 d. Komisijos komunikatas Tarybai, Europos Parlamentui ir Europos ekonomikos ir socialinių reikalų komitetui dėl suderintos Europos Sąjungos strategijos, kuria siekiama geriau kovoti su sukčiavimu PVM, COM(2008) 807 galutinis.
   
      (2)  COM(2011) 851, 2011 12 6.
   
      (3)  OL L 317, 2001 12 3, p. 1.
   
      (4)  OL L 8, 2001 1 12, p. 1.
   
      (5)  Pirmininko komunikatas Komisijai „Komisijos ekspertų grupių veiklos organizavimo taisyklės. Horizontalios taisyklės ir viešasis registras“, C(2010) 7649 galutinis.
   
      (6)  Šiomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinei pagalbai, patikrinimams/tyrimams/auditams ir institucijų sprendimų priėmimo procesui.